Bok in ’n ongewenste hokGeen deurkomkans vir Damian de Allende nie. Foto: Twitter. In die begin was daar ’n Springbok-droom om die 100ste toets teen die All Blacks te wen. Dit beloof immers om ’n epiese stryd te wees: Die meesters van verdediging teen die aanvallende kavaliers. Om as die beste ter wêreld bestempel te word; moet jy met die beste kan klaarspeel. En almal beskou die All Blacks steeds as wêreldrugby se goue span, selfs al is die Webb Ellis-trofee nie in hul besit nie. Die Bokke het op ’n momentumgolf danksy die reeksoorwinning teen die Britse en Ierse Leeus gery; die beste van Ierland, Engeland, Skotland en Wallis kon die Suid-Afrikaners nie eens onderkry nie. Bring die All Blacks, man! Maar die droom het ná twee wedstryde teen die Wallabies – ’n span wat op ’n stadium sewende op die wêreldranglys was – in ’n nagmerrie ontaard. Volgens Jacques Nienaber (afrigter) was gister se vernedering van 30 – 17 in Brisbane die swakste vertoning deur ’n Springbokspan sedert die moeilike dae van 2018, toe hulle teen die Argentyne in Mendoza vasgeval het. “Ons is in elke faset van die spel ore aangesit,” het Nienaber gesê. Oordonder is dalk ’n beter woordkeuse. Die Bokke se rolmaalbewegings was geneutraliseer en hulle het vier drieë in die toets afgestaan – ’n verskynsel wat ook laas in 2018 gesien is. “Ons het doodeenvoudig te veel foute gemaak en ons beter baie vinnig vasstel waar ons die spoor byster geraak het. Dinge word beslis nie makliker in die komende weke nie.” Volgens Nienaber het die Springbok-verdediging gister spelers misgetêkkel wat hulle normaal plat sou geduik het. “As elke speler in die span met net een duikslag mistas, eindig jy met 23 verbroude têkkels in die wedstryd en dit het [gister] met tye inderdaad so gevoel.” “Ons het dinge uiters swak op die veld uitgevoer en dit het ook weer vir punte teen ons gesorg. Ja, ons het geleenthede geskep, maar al die foute het dit onmiddellik weer onklaar gemaak.” Die Rugbykampioenskap-titel is waarskynlik reeds daarmee heen, maar as die Bokke nie vinnig dinge regruk nie is die kanse baie goed dat hulle elke wedstryd in Australië sal verloor. En dit is ’n reusenagmerrie vir ’n verdedigende wêreldkampioenspan.